Helsingin kaupunginhallitus käsitteli tänään maanantaina innovaatiorahastonsa projekteja. Yksi näistä on vuodesta 2011 käynnissä ollut hanke, jonka tavoitteena on ”suun terveyden edistäminen sosiaalisessa mediassa”.

Hankkeelle myönnettiin vuonna 2011 rahoitusta 110 000 euroa.

Helsingin kaupungin sosiaaliviraston mukaan hankkeen aikana on ”vakiinnutettu suun terveydenhuollon Facebook –sivut ja niiden sisältöä on suunnattu eri ikäisille kohderyhmille. Vuoden 2013 aikana on jatkettu toimintaa Facebook –sivuilla. Lisäksi nuoria tavoitettiin mm. Netarissa, IRC- galleriassa ja Demissä. Koululaisille tarkoitetun, suun terveyttä opettavan hyötypelin suunnittelu on käynnistynyt hyötypelejä rakentavan yrityksen (Ludocraft Oy) kanssa.”

-Fb-sivuilla on näemmä 315 tykkääjää. Tulee hintaa per tykkäys. Mutta, kuten olen aiemminkin sanonut, pitää uskaltaa myös epäonnistua. Nyt me tiedetään mikä toimii ja mikä ei. Ja ehkä eläinten kuvien jakaminen 315 seuraajalle ei ole nyt sitten sitä sosiaali- ja terveysviraston ydintoimintaa, Helsingin vihreiden puheenjohtaja ja kaupunginhallituksen jäsen Hannu Oskala toteaa Puheenvuoron blogissaan.

Kaupungin hallitus päätti tänään, että projektiin voidaan edelleen käyttää 56 000 euroa varoista, jotka sille tänä vuonna myönnetystä rahoitusosuudesta on käyttämättä.